曉自銀林至東灞登舟寄宣城親戚
作者：范成大
朝代：宋

paragraphs: 曉山障望眼，脈脈紫翠橫。
澄江已不見，況乃江上城。
結束治野裝，木末浮三星。
羸馬隴頭嘶，小車谷中鳴。
亭亭東灞樹，練練綠浦明。
篙師笑迎我，新漲沒蘋汀。
徑投一葉去，雲水相與平。
聊將塵土面，照此玻瓈清。
懷我二三友，高堂晨欲興。
風細桐葉墮，露濃荷蓋傾。
凝香繞燕几，安知路傍情。